จัสมินฯเล็งจ่ายปันผลปีแรก 8.59-9.02%
กองทุนโครงสร้างพื้นฐานจัสมินฯ เล็งจ่ายปันผลบวกคืนทุนปีแรก 8.59-9.02%
26 พ.ย. 2557

กองทุนโครงสร้างพื้นฐานจัสมินฯ เล็งจ่ายปันผลบวกคืนทุนปีแรก 8.59-9.02% 
นายวศิน วัฒนวรกิจกุล กรรมการผู้จัดการ บริษัทหลักทรัพย์จัดการกองทุนรวม (บลจ.) บัวหลวง ในฐานะผู้จัดการกองทุนรวมโครงสร้างพื้นฐานบรอดแบนด์อินเตอร์เน็ต จัสมิน (JASIF) กล่าวว่า สำนักงานคณะกรรมการกำกับหลักทรัพย์และหลักทรัพย์ (ก.ล.ต.) เริ่มนับหนึ่งในการพิจารณาแบบแสดงรายการข้อมูล (ไฟลิ่ง) ของกองทุนเมื่อวันที่ 12 พ.ย. 2557 
ทั้งนี้ ตามกฎหมาย ก.ล.ต. มีเวลาพิจารณาคำขอไม่เกิน 45 วันนับแต่วันที่ได้รับเอกสารหลักฐานครบถ้วน
กองทุน JASIF มีนโยบายลงทุนกรรมสิทธิ์ในเส้นใยแก้วนำแสง ประมาณ 9.8 แสนคอร์กิโลเมตร ของบริษัท ทริปเปิลที บรอดแบนด์ (TTTBB) ซึ่งเป็นบริษัทย่อยของ บริษัท จัสมิน อินเตอร์เนชั่นแนล (JAS) โดย TTTBB จะส่งมอบให้กองทุนได้ทันที 8 แสนคอร์กิโลเมตร และอีก 1.8 แสนคอร์กิโลเมตรจะทยอยส่งมอบภายใน 2 ปี นับจากวันซื้อขายครั้งแรก 
รายได้ของกองทุนจะมาจาก 2 ส่วน คือ สัญญาหลักประมาณ 80% ของสินทรัพย์ทั้งหมด มีระยะเวลาเช่า 11 ปี ค่าเช่า 425 บาท/คอร์กิโลเมตร/เดือน และสัญญารอง 20% ของสินทรัพย์ ต่ออายุทุก 3 ปี ค่าเช่า 750 บาท/คอร์กิโลเมตร/เดือน โดยค่าเช่าทั้งสองส่วนจะปรับเพิ่มขึ้นทุกปีตามอัตราเงินเฟ้อแต่ไม่เกิน 3% และมีส่วนแบ่งกำไรจากสัญญารองหาก TTTBB นำไปให้ผู้ประกอบการรายอื่นเช่าและได้รายได้มากกว่าอัตราค่าเช่าที่กำหนดไว้
“จากการประมาณการรายได้ในปี 2558 กองทุนจะมีกำไรสุทธิ 4,533 ล้านบาท จึงคาดว่าในปีแรกจะสามารถจ่ายปันผลได้ประมาณ 7.80-8.19% และการจ่ายจากการลดทุน 0.80-0.84% รวมเป็น 8.59-9.02% และเพิ่มขึ้นอย่างสม่ำเสมอในปีต่อๆ ไป” นายวศิน กล่าว
นายพิเชษฐ สิทธิอำนวย กรรมการผู้อำนวยการ บล.บัวหลวง ในฐานะที่ปรึกษาทางการเงินและผู้จัดการการจัดจำหน่าย กล่าวว่า กองทุน JASIF มูลค่าประมาณ 55,000-57,750 ล้านบาท ขายนักลงทุนในประเทศ 60% แบ่งเป็นผู้จองซื้อทั่วไป 806.85 ล้านหน่วย ผู้จองซื้อพิเศษ 660.00 ล้านหน่วย และ JAS 1,833 ล้านหน่วย หรือ 33.33% ของหน่วยลงทุนทั้งหมด ที่เหลืออีก 40% ขายนักลงทุนต่างประเทศ โดยคาดว่าจะสามารถขายได้ภายในปีนี้นายพิชญ์ โพธารามิก ประธานเจ้าหน้าที่บริหาร บริษัท จัสมิน อินเตอร์เนชั่นแนล กล่าวว่า สินทรัพย์ที่อยู่ในกองทุน JASIF ไม่เกี่ยวข้องกับคดีความระหว่าง JAS กับทีโอที และจะไม่ส่งผลกระทบต่อผู้ถือหน่วย ไม่ว่าผลการตัดสินคดีจะออกมาในรูปแบบไหน